A Festa da Resistencia, a Revoltas das Letras - Vimianzo - Que pasa na costa\nCultura musica poesia concerto festival letras galegas\nPódese dar por consolidada, como cita de arranque das Letras Galegas na Costa da Morte. A segunda edición do Festival Neghra Sombra encheu Vimianzo de arte e cultura do noso país, nunha espléndida tarde e cun magnífico ambiente. Unha festa que nacía o ano pasado no Castelo e que se trasladou ampliando notablemente o seu espazo e actividade ao Agro de Trasariz, en torno á Casa da Cultura.\nDesde primeira hora coa música dos locais Trampulleiros xa había moita ambientación nos tres espazos diferenciados, o Rosalía para os concertos, o Antón Fraguas (homenaxeado neste 2019) para espectáctulos de menor formato e o Carvalho Calero para as crianzas, estas moi numerosas na primeira hora da tarde.\nFoi Viki Rivadulla a pregoeira de excepción. Unha artista e artesá que xa coñecía a festa de primeira man, dende abaixo, e que este sábado compartiu dende arriba. Viki falou en clave de “resistencia”, sendo este un dos sentimentos que lle veñen á cabeza ao pensar en Rosalía: “a resistencia das mulleres e a resistencia da nosa lingua”.\n“Son dúas resistencias e dúas loitas que son fundamentais na miña vida e tamén no noso país.\nMulleres e lingua. Nos dous ámbitos hai asoballamento e aldraxe. Mulleres e lingua : excluídas, agredidas, silenciadas, aldraxadas, ninguneadas, mutiladas, amputadas...reducidas ao ámbito doméstico. Agachadas e cubertas co manto da neghra sombra.\nMulleres e lingua galega que teñen que loitar para gañar para si o lugar que lles corresponde, gañar para nós mulleres e galegofalantes o espazo público. Territorio a conquistar: A vida da polis feita en galego e con palabras de muller.”\nViki non quixo desaproveitar a ocasión para lembran que a Costa da Morte é un lugar vizoso en literatura, en poetas e escritores e escritoras que coidan da nosa lingua. “A Costa da Morte é terra de poetas”, dando paso a ese completo elenco de personalidades que subiron ao longo da tarde e noite a lanzar os seus versos ao público.\nAí estiveron os Suso Lista, Lola Canosa, Adhara Caamaño, Davide Creus, Estevo Creus, Suso Bahamonde, Vicente de Souza, Alberto Lema, Elena Busto, María Lado, Lucía Aldao, Lola Schutz, Rocío Leira, Daniel Salgado e Lëo Kch. Todos deixaron as súas píldoras de arte vogal.\nA lírica combinábase coa música en diferentes espectáculos dunha chea de creadores da comarca, algún deles tan singulares como a performance da Teogonía dos plásticos de Lola Schutz (na foto). Sole Mononoke, Daniel Quintáns, a sintética Katrine (unha fermosa maniquí) e a propia mestra de francés, [email protected] de cyborgs (cíboras), chegaron do futuro para relatar o final do “Antropoceno coa Teogonía dos plásticos, unha epopeia polimérica”. Coa axuda audiovisual de Suso Bahamonde e a voz de Juanma Buiturón, embarcaron ao humanos vimiancenses que pululaban pola zona nun interrail a ritmo de Kraftwerk, Franco Battiato e Sigur Rós. Unha acción transgresaora e crítica coa lamentable situación medioambiental que vivimos civilización.\nOs Pelepau eran o máis esperado da noite, e o seu ritmo frenético non defraudou ao público asistente que logo continuou con Monoulious Dop, Almánimal ou Feral Booty.\nA organización fica cun moi bo sabor de boca deste singular festival que homenaxea o galego e a produción cultural na nosa lingua dun xeito diferente. A asociación Cherinkas contou coa inestimable axuda da asociación feminista local das Curandeiras, creadoras dunha fermosa decoración e ambientación, e a colaboración do Concello de Vimianzo e Deputación da Coruña.\nNovas das Letras Galegas\nAlbíscanse unhas comprometidas Letras Galegas para homenaxear a Antón Fraguas.


Tags comic - Sermos Galiza - Diario de intereses galegos\nEntrevistamos Xulio Carballo\n“A BD estivo ligada desde o comezo á loita contra a ditadura cun carácter de país”\nXulio Carballo (A Coruña, 1978) é licenciado en Filoloxía galega e Teoría da literatura comparada. Doutor en Estudos lingüísticos e literarios de galego e portugués, vén de publicar Os pioneiros da banda deseñada galega 1971-1979 (Xerais, 2019), obra que bebe da súa tese. Conversamos con Carballo, que cada mes publica no semanario Sermos Galiza unha columna sobre a actualidade da banda deseñada galega, sobre o pasado, o presente e o futuro do cómic. Eis un extracto da entrevista publicada no número 337 de Sermos Galiza.\nAs mil vidas da banda deseñada galega\nA banda deseñada galega atravesa un vizoso intre creativo pero complexos problemas estruturais. As dificultades editoriais ou a falta de apoio institucional atópanse entre os máis citados. Porén, a aparición de autoras e autores non cesa. Eis un extracto da reportaxe publicada no número 310 de Sermos Galiza.\nABRAHAM CARREIRO, DIRECTOR DE 'O PAPAGAIO'\n"Ás veces parécenos que os nenos son máis parvos do que son, pero gústalles aprender cousas"\nAbraham Carreiro botou a andar o ano pasado un xornal para os máis pequenos da casa, 'O Papagaio', un mensual que lles conta o mundo e o país mirándoos de fronte.\n“Case non hai cómic infantil que teña como protagonista unha rapaza”\nAlfonso Barreiro vén de publicar Curuxa, a voz de Azazel, o seu primeiro cómic. Retranca editora foi a responsábel da edición do libro, despois de que gañara, no 2015, o Premio de Fin de Curso da Primeira Promoción do Curso Profesional de Banda Deseñada de O Garaxe Hermético. O cómic está cheo de cores, espíritos, animais, maxia, amizade e referencias á Galiza, aos seus contornos e tradicións.\nDEBUXANTE CONVIDADO DE "VIñETAS DESDE O ATLáNTICO"\nViñetas desde o Atlántico, unha semana para poñerse ao día no mundo do cómic\nPara estar ao día do que acontece no mundo da banda deseñada, nada mellor que participar no Viñetas desde o Atlántico, o festival do cómic dirixido por Miguelanxo Prado que se desenvolve na Coruña do 4 ao 10 de agosto.\n“Ardalén” válelle a Miguelanxo Prado o Premio Nacional do Cómic\nMiguelanxo Prado é o gañador do Premio Nacional do Cómic pola súa novela gráfica Ardalén, publicada por El Patito Editorial.\nAs biografías de tres das figuras fundamentais do nacionalismo xa se pode seguir a cadriños. A UPG edita un cómic con Moncho Reboiras como protagonistas para difundir a súa figura aos proxectos que xa levaron á banda deseñada a Alexandre Bóveda e a Castelao.\nFran Jaraba: “O cómic segue a ser esa expresión que sae da alma mais é difícil que sexa rendible”\nA derradeira semana de maio, División Azul, a nova obra do vigués Fran Jarabá, verá a luz nas tendas do estado español de man de Edicións de Ponent. Pola súa banda, Xerais prepara a edición en galego deste cómic no que o espionaxe, o amor e a militancia política impulsan un periplo pola Europa convulsa da Segunda Guerra Mundial.\nA andaina de Castelao por Europa chega ao cómic de man de Inacio e Iván Suárez\nMáis Alá, o terceiro volume dunha serie biográfica, aterrou nas tendas do país coeditado por Demo Edicións e a libraría Kómic. Esta nova entrega repasará a estancia en París do histórico nacionalista e a súa relación coa arte da vangarda. O IV Encontro das Irmandabades da Fala e as conversas con Manuel Antonio arredor do manifesto Máis Alá moverán a acción na Galiza.\n"Ardalén" de Miguelanxo Prado, mellor obra no Salón Internacional do Cómic de Barcelona\nA novela gráfica, Ardalén, de Miguelanxo Prado, vén de ser recoñecida por un xurado de profesionais como Mellor Obra de Autor ESSpañol na XXXI edición do Salón Internacional do Cómic de Barcelona. O autor tardou nove anos en publicar esta novela que recibiu o Premio das Librarías Especializadas e que o próximo luns lanzará a súa segunda edición.\n“A variedade estilística e temática fai do cómic galego o máis rico do estado”\nArdalén, a última obra de Miguel Anxo Prado, vén de ser elixida mellor banda deseñada do ano nos galardóns de Zona Cómic, colectivo no que conflúen as librarías especializadas deste sector a nivel estatal. A piques de saír a súa segunda edición en galego, esta inmensa novela gráfica intérnase nas entrañas da memoria. .\nGaliza continúa sen ter presenza institucional no Saló do Cómic de Barcelona\nMenos editoras e creadores participarán este ano na máis importante mostra de banda deseñada do Estado español. Miguelanxo Prado, Jacobo Fernández, Víctor Rivas, Lola Lorente, Martín Romero asinarán exemplares. David Rubín e José Domingo son candidatos aos premios do Saló.\nCastelao, dobre protagonista de BD\nCo album Castelao, o Pobre Tolo de Iván Suárez e Ignacio Vilariño e In Memoriam de Kike Benlloch e Fonso, Castelao toma por partida dobre protagonismo nas novidades editoriais en bd.\nPREPARA A SAÍDA DA NOVELA GRÁFICA "ARDALÉN"\n"Trazos de Xiz" de Miguelanxo Prado incorpórase á banda deseñada en galego\nA emblemática e premiada obra de Miguel Anxo Prado Trazos de Xiz incorpórase ao galego da man de El Patito Editorial que publicará próximamente a agardada novela gráfica Ardalén.


O concelleiro de Educación, Jesús Celemín, asistiu esta mañá á inauguración na biblioteca do Centro Ágora dunha exposición formada polas fotos premiadas e unha selección das mellores imaxes presentadas ao 15 Concurso Fotográfico Xurxo Lobato, que organiza a Asociación de Amigos do Instituto de Monelos. No acto tamén estiveron presentes o fotógrafo Xurxo Lobato, e a directora da biblioteca, Cristina Ameijeiras Saiz.\nO concelleiro de Educación dixo estar impresionado "pola calidade das fotografías a pesar da xuventude das persoas participantes", e deulle os seus parabéns a toda a mocidade á que animou "a que sigan disparando para que a veciñanza poida seguir gozando das súas instantáneas". Neste senso, Celemín subliñou o labor desenvolto pola organización do concurso na procura de novos talentos.\nE lembrou o compromiso do Concello coa Cultura, tal e como quedou reflectido onte no pleno coa lectura dunha declaración institucional apoiada por todas as forzas políticas. "O Goberno local de Inés Rey considera a Cultura un ben de primeira necesidade; e todas as administracións debemos traballar para garantir que as actividades culturais se poidan desenvolver con total seguridade".\nO concurso, dirixido ao alumnado de Educación Secundaria, Bacharelato, Formación Profesional e escolas de arte de Galicia, busca favorecer a promoción de novos artistas que ven na fotografía unha maneira de creación, e impulsar a fotografía entre a mocidade galega. A mostra viaxará despois á Escola de Imaxe e Son de Someso, á Biblioteca do Castrillón, aos IES Durmideiras, Monelos e Zalaeta, e ao museo do Pobo Galego.\nNesta edición, o xurado, presidido por Xosé A. Fraga, presidente da Asociación de Amigos do Instituto Monelos, decidiu por unanimidade conceder o primeiro premio ao fotógrafo Alberto García Bernárdez pola súa fotografía "Acción catódica", da que destacou "a súa singularidade, boa realización, capacidade narrativa e de impacto, e o carácter actual da súa concepción visual". O segundo premio foi para María Soto Fernández pola súa foto Solpor en Grecia". E o terceiro premio foi para Pablo Martíns Tuche pola imaxe "Caminante sobre nubes" Nesta edición presentáronse alumnas e alumnos de 24 centros de ensino de 17 cidades e vilas de Galicia, con mais de 290 fotos.


Presas: “Comprometémonos a unha Estación Intermodal digna” - Novas - BNG - Ourense - Bloque Nacionalista Galego\nbngourense 10 mar. 2020 - 13:57\nbng tren presas #EstacionIntermodalDigna 5A\nA cabeza de lista do BNG por Ourense ás eleccións ao Parlamento de Galiza, Noa Presas, e o voceiro municipal da formación, Luis Seara, comprometéronse a sentar a todas as partes para reformular o proxecto da estación intermodal así como paralizar as obras da estación de autobuses ademais de ser exixentes co goberno central.\nO voceiro municipal do BNG no Concello de Ourense, Luis Seara, comezou lembrando o compromiso da organización para co proxecto da Intermodal. “Unha das primeiras mocións que levamos ao pleno municipal tiña que ver co futuro da Estación e sempre fomos coherentes coa postura que defendemos. Nunca cambiamos de posición como fixeron as forzas de carácter estatal que din unha cousa aquí e outra en Madrid” sinalou Seara.\nAsemade, sinalou que a variante exterior tamén é unha das reivindicacións que sempre defendeu e defenderá o BNG “por cuestións de seguranza” ademais do posíbel aproveitamento das vías ferroviarias para unha futura conexión Ourense-San Cibrao que permitiría que as traballadoras se desprazasen no transporte colectivo.\nPola banda da cabeza de lista do BNG por Ourense, Noa Presas, comprometeuse a paralizar as obras da futura estación de autobuses até que haxa unha remodelación do mesmo. “Somos a única organización política que non ten as mans atadas nin estamos subordinadas aos intereses de Madrid. Demostrámolo no pasado co acordo de investidura e demostrarémolo no futuro se gobernamos a Xunta de Galiza” destacou a cabeza de lista.\n“Estamos do lado da veciñanza. Non se pode aceptar este modelo de intermodal ao igual que non se pode aceptar máis división entre os barrios da Ponte e O Vinteún. Non se pode aceptar que convertan o noso Centro de Saúde nunha rotonda que aumentará o tráfico viario e máis perigo para os peóns e as usuarias” recalcou Presas. Indicou que a Xunta de Galiza do PP está a rectificar neste momento en parte do proxecto “por presión electoral” para intentar que non se fale deste tema na campaña electoral.\nPresas asegurou que o vindeiro 5 de abril hai unha oportunidade para que todas as forzas políticas “digamos que queremos facer con esta intermodal e co futuro de Ourense”. Para a formación nacionalista, se depende do BNG o goberno da Xunta de Galiza poderán actuar a favor dunha intermodal digna. “Nós comprometémonos a unha intermodal digna e duplicar o orzamento do goberno galego para coa intermodal ademais de paralizar as obras da estación de autobuses até que haxa un consenso de todas as partes” sentenciou a cabeza de lista do BNG, Noa Presas.\nRepaso de hemeroteca da formación nacionalista\nA candidata do BNG lembrou toda a actividade relacionada coa intermodal dende a formación: “Fixemos unha campaña social tanto na cidade de Ourense como, concretamente, no barrio da Ponte. Presentamos alegacións na Subdelegación do goberno e no Concello de Ourense e mesmo emendas aos orzamentos da Xunta de Galiza para debater o futuro da integración da Estación Intermodal na cidade de Ourense”.


Fotos de Ferrol: Dente de león\nDente de león,(Taraxacum officinale)\nÉ unha planta depurativa, indicada para purificar o organismo de elementos tóxicos. Pode actuar no fígado, ril e a vesícula biliar, e co seu efecto diurético evita a aparición de pedras no ril. Tamén é un tónico dixestivo contra o estrinximento e a resaca de alcol. Para uso tópico é eficaz para limpar a impurezas da pel, acne, urticaria. Estas propiedades son polo seu contido de inulina, acedos fenólicos, sales minerais, entre outras sustancias que achegan beneficios na pel. Nalgúns períodos de escaseza, a raíz seca utilizouse como substituto da chicoria, que á súa vez era substituto do café.\nA compañía Amalgamated Bio-food preparou 12 das súas plantas de etanol para a produción de combustible feito con dente de león. Para logralo, mesturaron a flor con gasolina. Os científicos din que este substituto será mesmo máis eficiente que o etanol.\nÉ unha das principais especies de flora de interese apícola nas pradarías, as abellas visitan as súas flores indefectiblemente, entregando moi boa cantidade de néctar e pole.\nEn fitoterapia úsase tamén os principios activos puros mediante infusións ou decoctos, principalmente para inapetencia, indixestión e disturbios hepáticos.\nNas artes culinarias de países do Mediterráneo é apreciada a ensalada primaveral depurativa feita xa sexa só coas follas de taraxacum ou mesturada con outras verduras .\nTamén os pétalos das flores poden contribuír a dar sabor e cor a ensaladas mixtas. Os botóns das flores son apreciados se se preparan con aceite de oliva. As flores tamén se poden preparar en pastel e mesmo fritas (refogadas).\nOs brotes basales pódense consumir ao natural ou con aceite de oliva extravirxen ou salteados nunha tixola con allo.\nEn moitas rexións de Europa preparábase unha marmelada de flores de taraxacum do seguinte xeito:\nFlor de Taraxaci 1 L - Auga 2 L\nFerver en cacerola aberta durante aproximadamente 20 minutos; filtrar e manter o líquido; engadir 1 kg de azucre; ferver en cacerola aberta até obter a densidade desexada; verter (fervente) o líquido obtido, espeso, en vasos ben limpos (esterilizados) e pechalos hermeticamente.\nEtiquetas: dente de león, FLORA, taraxacum officinale


Ampla maioría absoluta do independentismo catalán, que fica ao bordo do 50% dos votos - Praza Pública\nSimpatizantes de Junts pel Sí, na celebración do resultado\nArtur Mas, tras coñecer os resultados\nBaños e candidatos da CUP, celebrando os resultados\nCC BY-SA Robert Bonet / Catalunya Plural\nCrónica e análise da xornada electoral en Catalunya Plural\nO independentismo alcanzou con claridade a maioría absoluta no novo Parlament catalán, pero quedou a pouco menos de dous puntos da maioría dos votos. Con máis do 94% escrutado, Junts pel Sí (JxSí) e a CUP suman 72 escaños (en 68 está a absoluta) e algo menos do 48% dos sufraxios.\nJunts pel Sí gañou con diferenza, pero os seus 62 escanos non superan, nin moito menos, aos que obtiveran a CiU e ERC por separado en 2012, cando sumaran 71. Perderon varios, case os mesmos que gañou a CUP, que pasou dos 3 deputados de hai tres anos aos 10 de agora. O avance desta última forza pode ser clave, xa que xa deixou claro que non apoiarían a investidura de Artur Mas, a quen non queren liderando un procés que semella que seguirá adiante, pero que non parece que poida ser acelerado ao non superar o independentismo o 50% dos sufraxios.\nDe feito, a Artur Mas -e JxSi- non lles serviría a abstención da CUP para ser investido presidente, senón que precisarían o voto a favor, polo que a posibilidade de que o candidato non sexa o actual president é cada vez máis clara. A CUP será a chave do proceso.\nO independentismo saíu fortalecido, pero sobre todo a forza daqueles que apostan por un novo estatus. A suma de todas aquelas formacións que avogan por unha consulta e unha nova relación co Estado. Junts pel Sí, CUP, Catalunya Si que es Pot e Unió, que piden un referendo legal, superan con amplitude o 60% dos votos.\nJunts pel Sí obtivo menos escanos que a suma de CiU e ERC en 2012 e perdeu case os mesmos deputados que gañou a CUP\nO que quedou claro é que non eran unhas eleccións calquera. Deixárono claro as enormes ringleiras de xente que durante todo o día acudiron aos colexios electorais. E o carácter plebiscitario, explícita ou implicitamente, tamén foi evidente polas mensaxes que independentistas, soberanistas e non independentistas lanzaron durante toda a campaña. Era unha data histórica e así o foi. Ao final, a participación alcanzou o 77,21%%, case dez puntos máis que nas eleccións autonómicas de 2012.\nA suma dos partidos que apostan por un novo estatus e un referendo supera o 60% dos votos\nQuen sae mal parado, ou cando menos non como desexaba, é Podemos, que integrou a candidatura de Catalunya Si que es Pot xunto a Iniciativa per Catalunya e outros grupos. O seu resultado non mellorou en escanos aos de IC-V en solitario e as expectativas de Pablo Iglesias quedaron fondamente tocadas, tendo en conta tamén as negociacións que mantén noutros territorios para integrar grupos nacionalistas na súa candidatura. Quedou lonxe do PSOE e empatado co PP en escanos.\nOs malos resultados de Catalunya Sí que es Pot supoñen un golpe a Podemos\nFoi o PP quen tamén levou un duro golpe ao non conseguir recoller o voto do unionismo, que foi parar fundamentalmente a Ciudadanos, que é a outra gran formación que saíu fortalecida deste 27S, sobre todo de cara ás vindeiras eleccións xerais. O cambio de candidatura e o discurso radical de García Albiol non funcionou para os de Rajoy. Entre os socialistas, a perda de apoios era esperada, pero se cadra foi menor do agardado. Un mal menor para un partido que non hai moito gobernaba o país. Pola súa banda, Unió, que aspiraba a entrar na Cámara autonómica, non alcanzou superar a barreira do 3% dos votos.\n"Gañamos", dixo Artur Mas na súa primeira comparecencia, na que dixo que houbera "dúas vitorias nunha" neste 27 de setembro: "a do si e a da democracia". Ademais, preguntouse que "que dirán" aqueles "que negaron o carácter plebiscitario" dos comicios ao superarse o 75% dos votos. "Do mesmo xeito que teriamos aceptado a derrota, pedimos que os demais acepten a vitoria de Catalunya e do si", engadiu o president da Generalitat e número 4 da lista de Junts pel Si.\n>> Máis información en Catalunya Plural


O peche de Gamesa afonda no devalo da industria vinculada ao sector eólico en Galicia | Noticias | E-distrito\nMeses despois de que Endesa anunciase o peche da central térmica e a aposta polas renovables, a 20 quilómetros Gamesa pecha unha planta de pas de eólicos.\nO devalo paseniño da industria asociada ao sector eólico en Galicia sufriu esta semana un novo golpe. O anuncio de Siemens Gamesa do peche da súa planta de pas nas Somozas non só supón unha nova labazada ao emprego, co despedimento previsto de 215 persoas, senón tamén a fin da produción deste compoñente dos aeroxeradores no país e o punto final a unha nova empresa xurdida ou impulsada ao abeiro do dos muíños de vento.\nDe pouco parece servir que Galicia intalase en 2019 o dobre de potencia eólica que en toda a década anterior, que a tendencia fose semellante en 2020 ou que o sector represente perto do 1% do PIB galego e supoña uns 7.000 empregos. Tampouco a cacarexada aposta política e das administracións pola transición enerxética, acentuada pola pandemia. Poucos meses despois de que Endesa solicitase o peche da central térmica das Pontes e situase a aposta polas renovables como alternativa, a menos de 20 quilómetros Siemens Gamesa decidiu desmantelar unha fábrica de pas para aeroxeradores.\n"É inaceptable; carbón non, renovables si, pero o emprego que xeran, tampouco", lamentou Ángel Mato, alcalde de Ferrol, cabeceira dunha comarca afectada de cheo pola perda de emprego e industria nos últimos anos, xunto a Eume, o Ortegal ou A Mariña, ameazadas agora tamén polas intencións de Endesa e Alcoa e a falta de plans concretos de futuro.\nGamesa, LM Composites, Ventogal, Alstom... Varias empresas vinculadas ao eólico pecharon nos últimos anos en Galicia\nCo peche de Gamesa ponse fin á produción de pas no país. Non hai tantos anos, había tres empresas dedicadas ao sumarlle LM Composites, pechada en 2010 logo de trece anos de actividade, ou Danigal, ambas nas Pontes. En 2013, tamén nas Somozas e en Narón, pechou Alstom, encargada da ensamblaxe de aeroxeradores.\nAntes caera Coruñesa de Composites, subministradora tamén de compoñentes para os muíños de vento, ou Ventogal, que se unía a unha longa lista de despedimentos, redución de actividade ou peches do que fora un consolidado tecido industrial na fabricación de compoñentes --tamén torres ou góndolas-- ou mantemento no eólico, especialmente no norte de Galicia. Gamesa, que agora pecha nas Somozas, investiu en Galicia creando tamén unha planta en Bergondo, xa pechada, outra en Sigüeiro, agora centrada nas multiplicadoras, e outra en San Cibrao das Viñas, que quedou en mans de Coasa.\n"É algo que vén sucedendo aos poucos desde hai algo máis dunha década, non só con filiais de grandes empresas, senón con pequenas compañías que se viron prexudicadas polo parón eólico e logo pola crise financeira logo de especializarse ou vincularse ao eólico", explica o economista e investigador do Departamento de Economía Aplicada da USC, Pedro Varela Vázquez, coautor xunto a Carmela Sánchez do estudo sobre o impacto socioeconómico do sector en Galicia publicado na prestixiosa Renewable and Sustainable Energy Reviews.\nA situación actual, explica, é "moi complexa". "O de Gamesa é un capítulo máis, pero non sei se o último", engade quen explica que "falta un mercado local que apoie estas empresas" que naceron "ao abeiro duns incrementos de potencia instalada moi grandes e dunhas políticas industriais moi ambiciosas e de contido local".\n"Apoiouse e fomentouse que os promotores contratasen con empresas da contorna unha porcentaxe determinada de compoñentes, pero iso desapareceu"\n"Daquela apoiábase e fomentábase que os promotores tivesen que contratar con empresas da contorna unha porcentaxe determinada de compoñentes e aeroxeradores, pero iso desapareceu das normativas autonómicas hai algo máis dunha década", lembra Varela Vázquez, que bota en falta tamén "políticas industriais claras" e unha "planificación plurianual e regular que non houbo nos últimos 13 ou 14 anos".\nSon algúns dos problemas para este tecido industrial vinculado ao sector eólico, pero hai máis. "Estamos falando de compoñentes moi pesados e voluminosos cuxo custo loxístico para o transporte é altísimo, o que dificulta a súa exportación", engade, tras advertir de que o impulso que á eólica mariña, pero tamén á instalación en terra, se dá en Portugal, Francia ou outros países de Europa inclina tamén a balanza cara a outras localizacións.\nPrecisamente, o peche da factoría de Gamesa nas Somozas está vinculado á compra, hai dous anos, doutra planta de pas en Portugal. Ademais, e segundo denuncia o presidente da Deputación da Coruña e alcalde das Pontes, Valentín González Formoso, a multinacional "está a montar" outra fábrica para estes compoñentes de aeroxeradores en Francia. "O Goberno francés obrígalle se quere instalar alí parques eólicos, mentres que de aquí está marchando", asegurou nunha xuntanza na que alcaldes de Ferrolterra, Eume e Ortegal fixeron "fronte común" fronte á desindustrialización da zona.\nO peche de Gamesa vincúlase á instalación dunha planta en Portugal e á construción doutra en Francia; "Ambos países son máis ambiciosos no sector"\n"Francia ou Portugal están sendo moito máis ambiciosos, tanto na eólica mariña como no sector en xeral; se aquí se instala menos, a Gamesa ou a calquera empresa vaille saír máis rendible, por proximidade aos seus principais mercados, fabricar eses compoñentes tan voluminosos máis perto deles", engade Varela Vázquez, que insiste en reclamar "ambición" na planificación e en políticas industriais "máis locais".\n"Quizais a palabra proteccionismo soe forte, pero o sector eólico é un sector moi regulado e as políticas de impulso sempre foron e seguen sendo locais", explica quen reclama que a Xunta, quen máis competencias ten no ámbito, "non sexa absentista" fronte ás políticas doutros países.\n"En Galicia houbo absentismo e nas últimas normativas do sector non hai planificación nin política industrial e iso non axuda"\n"En Galicia houbo absentismo e nas últimas normativas do sector non hai planificación nin política industrial e iso non axuda", explica este experto no sector, que cre que a maneira de impulsar o sector e a súa industria é a través de "políticas públicas". Ademais, advirte da "vantaxe" que están a coller países como Portugal.\n"Ten máis facilitades estruturais cara á industria, pero tamén fai maiores esforzos no desenvolvemento tecnolóxico, no que leva apostando desde hai vinte anos cunhas políticas de I+D+i e investimento moi fortes", resume.


Esta noite novo tráiler de Rage | Memoria Pixelada\nEsta noite novo tráiler de Rage\nPor: Skaltum Xoves, 13 de Agosto de 2009\nSobran palabras para falar de Id Software, non necesitamos explicar o que significa Rage para esta xeración de consolas, e todos estamos babexando coma os cans de Pávlov a que chegue ás nosas mans.\nPero a espera aínda vai ser longa, polo que é mellor que nos conformemos coa información que nos ceden con contagotas os seus creadores, e digo contagotas, porque a parte dun vídeo e unhas poucas imaxes , non sabemos moito máis del.\nPara solucionar e satisfacer a curiosidade de moitos seguidores deste proxecto ( sobra dicir que me atopo entre eles), a desenroladora John Carmack vai facer público esta mesma noite ás 23:15 un novo tráiler de Rage. Esperemos que revele algo máis sobre o que nos imos atopar neste videoxogo, porque que vai contar cuns gráficos impresionantes grazas ao novo motor Tech 5, é algo que xa sabemos todos.\nDúas horas e vinte minutos, dúas horas e dezanove minutos, dúas horas e dezaoito ……..


CEIP Ana María Diéguez: UN ARTISTA NA ESCOLA\n"Un artista na escola" é unha experiencia da Fundación Barrié na que se implanta nas aulas de educación primaria galegas un proxecto que integra as artes dentro de materias como Matemáticas, Coñecemento do medio ou Lingua Galega, e no que participan oito artistas (teatro, danza, pintura, música, arquitectura e deseño e audiovisual), e catorce profesores de dez centros de Galicia. Os nenos e nenas de 5º e 6º e as súas mestras participaron na experiencia cunha unidade didáctica sobre o teatro e Castelao. Foi unha clase de lingua galega moi especial e interesante. Visitounos a actriz Estibaliz Veiga,que ademáis de contarnos as súas vivencias no mundo da interpretación fíxonos exercicios de improvisación, expresión, vocabulario... Esperamos poder participar o curso que ven nesta experiencia para poder aprender moito das materias a través da arte.\nAquí podedes ver o que se conta na prensa sobre o proxecto\nPublicado por CEIP Ana María Diéguez en 13:27\nsergio 6º 14/6/14, 10:42\nfoi unha clase de lingua galega moi diferente as demais e graciosa.Ata Estibaliz nos salvou dun exame


Separar con xeito para reciclar a feito! nova campaña de reciclaxe de Xove\nDende xa hai anos o Concello promociona a recollida selectiva de residuos. Así Xove está a desenvolver a Campaña Separar con xeito para reciclar a feito!, promovida pola Consellería de…\nExposición fotográfica de Felipe Carnotto en Xove\nFelipe Carnotto visitará esta mostra o xoves ás 13:00 horas e dará unha charla na que explicará a súa experiencia ao realizar estas instantáneas realizando unha visita guiada pola exposición….\nO PP de Xove presenta a súa candidatura ás municipais de maio, con Demetrio Salgueiro á cabeza\nO Partido Popular de Xove preséntase ás próximas eleccións cun equipo de garantías co que opta a revalidar e superar a maioría absoluta ca que leva gobernando os últimos anos….\nO Concello de Xove acollerá nas próximas semanas unha exposición fotográfica e mais unha obra de teatro para concienciar sobre a difícil situación das persoas refuxiadas. As actividades encádranse no…\nXove acollerá o 17 de maio a final senior da Copa Galega de Fútbol Gaélico\nPor Redacción XAActualidade, AMARIÑAXA, Deportes AMARIÑAXA, Xove\nO vindeiro venres 17 de maio terá lugar no campo de fútbol de entreno municipal de Xove a final sénior da Copa Galega de Fútbol Gaélico. O fútbol gaélico é…


O CEIP Fermín Bouza Brey de Ponteareas participa nas actividades do proxecto “Gústame o meu Río”, organizadas pola Confederación do Miño-Sil no río Tea - Confederacion Hidrográfica del Miño-Sil\nInicio Comunicación As nosas notas de prensa O CEIP Fermín Bouza Brey de Ponteareas participa nas actividades do proxecto “Gústame o meu Río”, organizadas pola Confederación do Miño-Sil no río Tea\nO CEIP Fermín Bouza Brey de Ponteareas participa nas actividades do proxecto “Gústame o meu Río”, organizadas pola Confederación do Miño-Sil no río Tea\nOs máis pequenos aprenderon como facer un uso responsable da auga e de como evitar algúns xestos diarios que inciden negativamente sobre o medio ambiente\nEsta mañá o presidente do Organismo de conca, José Antonio Quiroga acompañou aos escolares na súa visita ao río e comprobou a implicación e colaboración dos nenos e nenas nas diferentes “Mesas da auga”\nEstas actividades realízanse durante o curso 2018-2019 con máis de 500 escolares de distintos puntos da demarcación hidrográfica que comprende máis de 17.000km2 de superficie e que abarca as provincias de León, Lugo, Ourense e Pontevedra\nA Confederación Hidrográfica do Miño-Sil, O.A. ( CHMS) realiza actividades de educación ambiental en distintos colexios da demarcación nas provincias do Ourense, Lugo, Pontevedra e León, enmarcadas dentro dos proxectos “Gústame o meu río”, da curtametraxe “A Saramaganta” (A Píntega)” e da exposición itinerante “Os Ríos dás dez mil Terras”.\nO obxectivo destas actividades é aproximar aos escolares ao río e ao medio natural que os rodea a través de actividades que promovan o contacto coa contorna natural e fomenten actitudes respectuosas no consumo de auga, tentando que eses coñecementos non queden na escola, senón que formen parte das rutinas habituais nos ámbitos familiar e social.\nDesde a CHMS considérase necesario que os máis pequenos comprendan que a auga e os ecosistemas fluviais son limitados e que temos que asumir a responsabilidade e o papel do ser humano na conservación dos mesmos, valorando a auga como factor crave no sustento dos ecosistemas naturais.\nEsta mañá o presidente do Organismo de conca, José Antonio Quiroga acompañou aos escolares do CEIP Fermín Bouza Brey na súa visita ao río Tea en Ponteareas e comprobou a implicación e colaboración dos nenos e nenas nas diferentes “Mesas da auga”.\nNesta visita, o presidente foi participe das inquietudes dos máis pequenos e das súas explicacións do aprendido na actividade, cales son os indicadores que nos mostran a calidade da auga, como se analizan os índices físicos (temperatura, sólidos filtrables, sólidos en suspensión…), os químicos (dureza, materia orgánica, nutrientes, entre outros), ademais dos biolóxicos, e o resumo do aprendido cunha frase singular e clara “se no río hai vida a calidade da auga é boa”.\nEstas actividades realízanse durante o curso 2018-2019 con máis de 500 escolares de distintos puntos da demarcación hidrográfica que comprende máis de 17.000km2 de superficie e que abarca as provincias de León, Lugo, Ourense e Pontevedra.


Ánxela Fernández, Alcaldesa do Rosal -\nInicioComarcasBaixo MiñoÁnxela Fernández, Alcaldesa do Rosal\nA primeira pregunta para ti, Ánxela, como estás física e animicamente?\nÉ unha situación tan novidosa que inicialmente custa moito adaptarse. E u estou ben, lévoo o mellor posible, e quixera expresar dúas consideracións pensemos por favor colectivamente, non en nós mesmos, e defendamos agora e sempre a nosa sanidade pública, sen ela, ou con ela minorizada a nosa vida diaria sería infinitamente peor.\nComo está a situación no Rosal, temos constancia dalgún positivo?\nA día de hoxe, non teño constancia de que exista ningún, pero son consciente que probablemente chequeen tamén.\nQue medios está a pór o concello do Rosal para atender aos segmentos da sociedade que son máis vulnerables?\nO que fixemos foi un chamamento á colaboración da veciñanza para que nos informase de todos e cada un dos casos de persoas vulnerables que estivesen en situación de desamparo chamando ao Concello ao tfn 986625000 para que no momento que os detectemos darlles unha resposta de contado. E desde logo, os servizos de emerxencia social do Concello están activados e funcionando ao máximo nivel.\nUnha mensaxe de esperanza da alcaldesa do Rosal para aqueles que poidan notar máis o sufrimento inherente a unha situación de confinamento?\nApelo ao que che dixen ao principio, os seres humanos desde o principio da historia da humanidade sempre superamos as dificultades en colectivo, demos o mellor de nós mesmos a quen nos rodea, protexámonos todos a todos, e o superaremos, claro que si. Marquémonos metas a horizontes temporais concretos, cos amigos que agora non podemos ver, cos familiares que agora non podemos abraza sinalemos unha cita para tomar unha caña xuntos e para darnos un abrazo, e cando o consigamos, que o conseguiremos vai ser especialmente emotivo. Ánimo para todas e todos.\nO nivel de civismo da sociedade rosaleira é satisfactorio para ti?\nSi, desde logo que si, asemade a evolución foi moi positiva, en principio houbo non so no noso pobo, en todos os sitios, creo eu, certa tendencia a comprar compulsivamente por medo ao que poida suceder, pero no momento presente o comportamento, en liñas xerais da sociedade é dun elevado nivel de civismo.\nEn canto a material sanitario e de desinfección, como estades?\nO problema son as mascarillas, apelo á responsabilidade individual para que todas as persoas que as teñan as poñan ao dispor da administración pública.\nMoitas grazas Ánxela e moita sorte para ti e para toda a veciñanza do Rosal


Osteopatía: a relación estrutura-función - METYS\nOsteopatía: a relación estrutura-función\nPosted on Abril 24, 2015 in: Naturopatía, Osteopatía, Saúde Integral\nA posición contra natura dun óso ou o encaixe defectuoso das articulación (por exceso, por defecto), poden chegar a desencadear porcesos patolóxicos que nos enferman.\nA palpación e o testado, xunto coas técnicas manuais, son poderosas ferramentas de detección e abordaxe de mobilidades restrinxidas, tensión nos tecidos,… factores que reducen a nosa Saúde.\nA abordaxe osteopática identifica os desequilibrios anatómicos e funcionais que impiden o correcto funcionamento do noso organismo, facendo os reaxustes oportunos para que este recobre o seu equilibrio: a Saúde.\nPara restaurar a fluidez temos moi presente o medio físico co que traballamos: por unha banda máis dun 65% da nosa masa é auga e, por outra, o tecido óseo é máis denso que o muscular, polo que o noso corpo precisa máis tempo de resposta tras unha sesión osteopática.\nAs anomalías anatómicas inflúen na restrición das funcións, e non só das vexetativas (respiración, dixestión), senón tamén na capacidade de percepción e propiocepción, na expresión das nosas sensacións, capacidade creativa, os pensamentos e emocións,…\nNo equilibrio estrutura-función tamén interfiren tanto a cantidade como a calidade de aporte de nutrientes, aspectos sociais e profesionais.\nOs bloqueos non xorden da nada, senón por unha transmisión-acción descompensatoria, contra natura: saltando entre aceleróns e frenazos… bloquearaste.\nAs causas das disfuncións van máis aló do puramente anatómico-funcional: hábitos alimentarios, sobrecargas físicas e emocionais, consumo de drogas, intoxicación, … O seu recoñecemento, tanto por parte do terapeuta como do paciente, é fundamental para que a abordaxe osteopática resulte efectiva e reequilibradora, así como a orientación holística cara a outros profesionais que apoien o proceso de recuperación da Saúde dende o seu campo e con carácter integrativo.\nO corpo é o soporte da Vida e a Actitude propicia Saúde. Os terapeutas procuramos a mellora da comunicación interna -tanto a nivel biomecánico como bioquímico- que contribúa á Calidade de Vida, pero sempre xunto con cada paciente que é suxeito activo, responsable e xestor da súa Saúde.\nE lembremos: todo ten un Tempo, a Vida ten o seu Ritmo.


Unha corta de eucaliptos en Paderne dana dous enterramentos megalíticos - SOCIAL - Sermos Galiza - Diario de intereses galegos\nUnha corta de eucaliptos en Paderne dana dous enterramentos megalíticos\nRedacción 15 maio 2019 13:51 h.\nA asociación Roxín Roxal si que as mámoas de Porto dos carros e Cal do Pico foron afectados por esa actuación.\nA Asociación Cultural Libre de Paderne Roxín Roxal denuncia os danos sufridos por varios enterramentos megalíticos afectados por unha corta de eucaliptos nas parroquias de Adragonte e Vigo, en Paderne, na comarca de Betanzos. Estas mámoas, explican, son as de Porto dos Carros e Cal do Pico e estaban sen catalogar “e non aparecen polo tanto no PXOM municipal nin nos rexistros autonómicos”.\nEn Porto dos Carros e Monte da Rampla 1 a corta de eucaliptos foi recente e produciu “danos evidentes. A segunda destas mámoas xa se atopaba parcialmente destruída pola construción dunha estrada”.\nRoxín Roxal explica que estes monumentos megalíticos foron descritos polo Grupo de Arqueoloxía Terra de Trasancos e dados a coñecer no Anuario Brigantino de 2015. Atópanse nunha zona rica en xacementos, próxima ao núcleo de mámoas do Monte de San Antón, co que fan conxunto. “Estas últimas mámoas, ao contrario que as de Paderne, atópanse coidadas e visibles nunha zona onde se combinan as explotacións forestais e gandeiras”.\nRoxín Roxal dirixirase aos responsábeis da xunta e Concello para que estes elementos patrimoniais sexan catalogados e postos en valor.


Robinson en Ithaca.: Vida nova\nPois se a nai o dí, seguro que acerta.\nca outra? coa da ruptura no 2006?\nestes nomes raros...\ntemo terme feito un lío cos seus amigos, Kaplan\nas nais sempre din iso\nÉ a frase favorita das nais, o seu salvavidas fronte a este mundo que, ás veces, lles resulta demasiado novo, demasiado veloz. Dende a nova ventá Hadock virá a vida doutro xeito, mirará caer a choiva mentres pensará que as casetas han estar ateigadas e que "total con esta auga" é parvada saír da casa.\nEstá sentenciado o Haddock. Tempo ao tempo.\nPor certo, grazas por me advertir de que hai ponte para a semana. Eu que vivo nunha permanente, mesmo bombardeada co pilar para aquí e para alá, nin caera nesa. O que é non vivir pendente do calendario (para mal).\nAs nais suelen acertar, xa se verá.\nNon ben mal de vez en cando un cambio de vida, esperando sempre que sexa para mellor.\nA vida lévanos e trainos sen paraxe.\nSupoño que doutro xeito sería aburrida.\nTamén se lle podería lembrar a súa nai aquilo de: "xamais segundas partes foron boas".\nAs comentaristas din -maioritariamente- que as nais acertan moito nesto. Eu penso que non é científica a afirmación. Máis que nada é que o din todas e sempre. Entón, en termos absolutos, teñen moitos éxitos na predicción.\nas anis e as súas profecías... si me guiara pola miña estaba xa fai tempo no fondo dunha poza, cunha pedra atada na gorxa.


O Teatro Negro de Praga en Vilalba : avozdevilalba.gal\nO Teatro Negro de Praga en Vilalba\nO Teatro Negro de Praga presentará a súa nova proposta o mércores 13 de maio, ás 20.30 horas, no Auditorio Municipal Carmen Estévez de Vilalba. Trátase dunha divertida comedia non verbal e multivisual inspirada pola soada novela de K. Bürger «O Barón de Munchaussen» que conta con Pavel Marek como produtor e director artístico. As divertidas aventuras do rei dos tolos levarán aos asistentes ata o propio seo da fantasía. Mediante a maxia e os trucos do teatro negro, e cunha serie de efectos multivisuais únicos, de películas de debuxos animados e de ficción, haberá unha travesía pola profundidade do océano. Este espectáculo é accesible pola súa naturaza non verbal a audiencias de calquera idade e nacionalidade.\nCun total de 14 actores que percorren o mundo cos seus espectáculos, o Teatro Negro de Praga leva décadas dándolle a volta á esencia mesma do teatro e atrapando á súa audiencia con todos os elementos posibles: son, luz, música, baile, mimo e coloridos accesorios. Os actores están rodeados no escenario completamente negro iluminado por luz ultravioleta. O grupo enriqueceu a técnica do teatro negro cun sistema de voo e co uso de películas animadas proxectadas sobre o escenario con diferentes formatos.\nAs funcións, que contan co patrocinio de Caixanova, comezarán na Estrada o martes 12 de maio, ás 21.30, no Teatro Principal desta localidade. Logo do seu paso por Vilalba, o Auditorio do Centro Social de Pontevedra é o escenario escollido para a súa representación o xoves 14 de maio, ás 21.00 horas. A xira finalizará o seu paso por Galicia o venres 15 de maio, ás 20.30 horas, no Teatro-Sala de Concertos do Centro Cultural Caixanova de Vigo.


Reducir á metade o consumo de luz en Sober – EnComún\nReducir á metade o consumo de luz en Sober\nSober renova a rede de alumeado e elimina luminarias co fin de acadar un importante aforro enerxético\nO Concello de Sober iniciou fai meses diversas melloras nos seus alumeados públicos encamiñadas ao aforro enerxético. O ano pasado encargouse unha auditoria enerxética, subvencionada pola Consellería de Industria, á empresa Abante, que levou á posta en marcha de diversas medidas que dende o goberno local consideran de gran relevancia. A máis importante é a que se está a facer agora mesmo na capitalidade municipal de Sober, e que consiste na renovación integral de toda a rede de alumeado -incluíndo cadros, equipos, luminarias e parte do cableado-.\nCAMBIO DAS LUMINARIAS E CADROS ELÉCTRICOS\nDeste modo estanse a cambiar preto de 250 bombillas por lámpadas de haloxenuro metálico, que producen máis e mellor luz e consumen moito menos (a maioria das lámparas pasan de 150Watios a 50Watios, cunha iluminación branca e máis intensa). Ao tempo cámbianse preto de 100 luminarias completas, máis de dous kilómetros de cableado e instalaranse dous novos cadros -que substituirán aos catro existentes-. O novo sistema, máis moderno, contará nos cadros con reloxos astronómicos e reductores estabilizadores electrónicos con telexestión -aviso de avarías, control de consumo, cambio de programación ou encendido centralizado, entre outras características-. Con estas actuacións, retíranse arredor de 50 postes soterrando o cableado en varios tramos cunha finalidade estática.\nO alcalde de Sober, Luís Fernández Guitián, quixo puntualizar que os traballos que realiza a empresa Santos Héctor, baixo a dirección de Abante, “non suporán gasto ningún para as arcas municipais xa que se sufragarán co aforro económico que estas importantes melloras traerán consigo”. Estímase un investimento total de 40.000 euros, pero o aforro será de 12.000 a 15.000 euros anuais. O Concello pagará en catro anualidades con cargo ao aforro producido. Por outra parte, dende o Concello solicitouse á compañía eléctrica subministradora a modificación de tarificación na maioría dos alumeados públicos do termo municipal, o que, afirman os responsables locais, suporá tamén un aforro de 12.000 a 15.000 euros anuais.\nMELLORAS E RETIRADA DALGUNHAS LUMINARIAS NAS PARROQUIAS\nAo mesmo tempo, personal municipal do servizo de electricidade leva meses mellorando instalacións de alumeados en diferentes parroquias, cambiando luminarias de postes de madeira para postes de hormigón, colocando reloxos astronómicos nos lugares con maior número de farolas e unificando cadros de alumeado, ao tempo tamén se procede ao apagado ou retirada dalgunhas luminarias que consideran “absolutamente imnecesarias” dende o goberno local. O Concello solicitou do INEGA -Instituto Enerxético de Galicia- unha axuda para a modificación integral dos alumeados de Anllo Santo Estevo -O Campo, Cigueñeira, Soutonovo, Pacios e O Xuncal-, Canabal e A Vacariza -Neiras-. Fernández Guitián comentou que en moitos casos aínda existen lámpadas de vapor de mercurio no alumeado público que producen unha importante contaminación lumínica e un consumo excesivo.\nESTUDO NAS INSTALACIÓNS MUNICIPAIS\nO Concello de Sober espera a moi corto prazo ter revisadas todas as instalacións de alumeado público municipal, unificando preto de medio centenar de cadros. Espérase aforrar un 50% do consumo sen ter que retirar un importante número de luminarias. Sober conta cuns 300 núcleos de poboación e preto de 4.000 puntos de luz. Por outro lado, segundo informaron dende o Concello, vaise proceder tamén a elaborar un estudo de consumo enerxético nos edificios e instalacións municipais co obxecto de levar a cabo as correspondentes medidas que traían consigo aforro económico e que non supoñan merma na calidade dos servizos.\nO tren turístico de Doade inicia nova viaxe\n40 fogares de Sober participan nun proxecto piloto encamiñado a elaborar e utilizar compost xestionando mellor o lixo diario


Porta de Alcalá - Wikipedia, a enciclopedia libre\nCoordenadas: 40°25′12″N 3°41′20″O / 40.42000, -3.68889\nA Porta de Alcalá (en castelán: Puerta de Alcalá) é unha das cinco antigas portas reais que daban acceso á cidade de Madrid.\nAtópase situada no centro da rotonda da Plaza de la Independencia, no cruzamento das rúas de Alcalá, Alfonso XII, Serrano e Salustiano Olózaga, xunto ás portas do Retiro: Porta de España, Porta da Independencia (entrada principal aos xardíns do Retiro) e Porta de Hernani.\nA porta daba acceso a aqueles viaxeiros que entraban antigamente á poboación desde Francia, Aragón ou Cataluña por Alcalá de Henares. Na actualidade é unha porta monumental que se atopa situada xunto á Fonte de Cibeles e o Parque do Retiro. Foi construída por mandato de Carlos III en substitución doutra porta anterior que existía xa desde o século XVI. O deseño e obra pertence ao arquitecto italiano Francesco Sabatini. Competiron con Sabatini outros proxectos por parte de arquitectos españois: Ventura Rodríguez e de José de Hermosilla, sendo finalmente elixido persoalmente polo Rei o deseño de Sabatini.\nTrátase dunha porta de estilo neoclásico e aspecto monumental similar aos Arcos de Triunfos romanos, se erigió mirando o seu exterior a oriente no ano 1778. A porta foi posteriormente restaurada en cinco ocasións en máis de dous séculos de existencia, sendo a última a finais do século XX. A orixinalidade da súa fábrica consiste en ser o primeiro arco de triunfo construído en Europa trala caída do Imperio romano, sendo precursor doutros como o Arco do Triunfo de París e a Porta de Brandeburgo en Berlín.\nSufriu desde os seus comezos diversas transformacións urbanísticas na súa contorna, pasando de ser a fronteira exterior de Madrid a un centro turístico de obrigado paso que aparece inserida case no medio da mesma cidade. Este cambio debeuse ao ensanche do século XIX ao longo do barrio de Serrano e a prolongación da rúa de Alcalá. Finalmente é desde 1976 considerado polo Estado Español como un Monumento Histórico-Artístico, estendendo a súa categoría á mesma Plaza de la Independencia.\nA porta xa desde a súa localización final foi adquirindo desde finais do século XVIII relevancia no pobo madrileño, e a finais do século XIX era xa un dos seus monumentos máis característicos que aparece en numerosas ilustracións da cidade. Ao ser un dos monumentos máis representativos, na súa dobre condición de mirada cara ao interior da cidade e ao exterior da mesma. a Porta de Alcalá serviu como soporte para todo tipo de manifestacións políticas e artísticas e nas súas inmediaciones producíronse numerosos feitos históricos.\nWikimedia Commons ten máis contidos multimedia na categoría: Porta de Alcalá\nFicha do monumento na páxina do Concello de Madrid (en castelán)\nTraído desde "https://gl.wikipedia.org/w/index.php?title=Porta_de_Alcalá&oldid=5567767"


Guillerme: "Estamos ante unha contrarreforma, un auténtico Trento político"\nO BNG congrega a centos de persoas nas sete cidades galegas para amosar na rúa o seu rexeitamento á reforma constitucional\nSantiago de Compostela, 30 Agosto 11.- O portavoz nacional do BNG, Guillerme Vázquez afirmou esta tarde na concentración de Santiago de Compostela que o nacionalismo galego con estas concentracións convocadas nas sete cidades galegas “trata de levar á rúa o que expresamos no Parlamento, hoxe mesmo no Congreso, a nosa oposición frontal a esta contrarreforma da Constitución que nos plantexan o PP e o PSOE”.\nO líder nacionalista cualificou a remodelación de “contrarreforma porque dende Trento algo parecido non vimos. Estamos ante un auténtico Trento político”, indicou.\n“É profundamente antidemocrática”, continuou, “porque por moito que teñan a maioría non poden facer o que están facendo. É antisocial porque está dirixida a empeorar as condicións de vida da xente”, afirmou Guillerme, “é unha reforma na que a banca gaña e o pobo perde”.\nTamén cualificou a reforma o líder do BNG de “antigalega porque atenta directamente á liña de flotación das nosas competencias estatutarias”.\nMais, ademais de todo isto, tal e como apuntou Guillerme, “é unha reforma inútil porque os mercados non se calmarán e os especuladores seguirán facendo o que queren coa débeda dos estados”.\nXa que logo, o portavoz nacional amosou a oposición “frontal nos parlamentos e na rúa a este auténtico disparate promovido por PP e PSOE que demostran que comparten a mesma política económica e social e iso en democracia non é nada que haxa que celebrar”.\nDeclaracións de Guillerme ao inicio da concentración


A protección fronte á Covid non se pode entender nin xestionar exclusivamente desde o local. Malia o avance de territorios como o galego na vacinación fronte ao coronavirus, saír da pandemia exixe accións globais que nos levan a preguntar pola necesidade da terceira dose, pola inoculación das persoas menores de 12 anos e polo papel da inmunidade colectiva, nun momento no que a mellora da situación epidemiolóxica permite un alivio xeral das restricións na Galiza.\nA desigualdade na distribución mun de vacinas condiciona a protección global fronte a Covid (Foto: Matthew Martin Brink / Xinhua News / Contactophoto).\nSusana Rois 08:48 do 16 de setembro de 2021\nMáis de 80% da poboación da Galiza conta xa coa pauta completa da vacina contra a Covid. A porcentaxe aumenta nos grupos de idade máis avanzada. Foron os primeiros en se sumar á campaña, en decembro de 2020. Así, a cobertura fronte ao coronavirus entre as persoas maiores de 40 anos supera 96%, mentres segue a incrementarse entre a poboación moza. Algo máis da metade da rapazada de entre 12 e 19 anos xa ten as dúas doses e 90%, polo menos unha.\nA autocita, primeiro, e a vacinación libre, nas últimas xornada, contribuíron a despexar o camiño cara 90% da poboación total vacinada coa que Galiza conta afrontar o outono, unha cota que mellora por moito aquel 70% que se fixara a finais do ano pasado como obxectivo para alcanzar a inmunidade colectiva. "Foi un cálculo que se fixo a partir da experiencia doutras enfermidades, mais a día de hoxe aínda non se sabe cal vai ser a porcentaxe necesaria para acadar esa inmunidade de rabaño fronte a Covid", afirma o inmunólogo José Gomez Rial. Con todo, chama a non se "obsesionar" con esa meta e a "seguir vacinando" até acadar unha "cobertura ampla como a que temos co sarampelo", superior ao 95%.\nEn declaracións a Nós Diario, o especialista en Inmunoloxía do Complexo Hospitalario Universitario de Santiago amósase optimista. "As vacinas están funcionando, por moitos cambios e variantes do virus que esteamos a ver", unhas mudanzas "naturais" que entran dentro do esperado.\nEficaces contra a doenza\nAs vacinas están reducindo a niveis moi baixos os risco de mortalidade dos individuos vacinados, incide Gómez Rial, e isto significa que son eficaces. A finalidade de todos os fármacos aprobados contra a Covid, di, "non é evitar a infección, senón a enfermidade grave".\nNa práctica, a poboación vacinada segue exposta ao virus e seguirase contaxiando, mais de forma leve, reforzando tamén a súa inmunidade. Neste suposto, aclara o experto, "a nosa inmunidade natural continúa actuando e axuda a potenciar a inmunidade que nos dan as vacinas". E esta combinación vai ser a que reste gravidade á convivencia futura co virus da Covid, anticipa.\nAsí, sen variantes de escape capaces de evadir a inmunidade dos fármacos, a vacinación está a conseguir o seu obxectivo: "controlar a pandemia para saír da pandemia".\nAs vacinas actuais son as indicadas para esta misión, asegura, mais cómpre unha vixilancia epidemiolóxica constante co fin de detectar mutacións do virus que poidan escapar da súa cobertura para xerar outras novas.\n"As vacinas do futuro serán multivalentes, con representación de todas as variantes que circulan do virus". Mais de momento non urxen, como tampouco aprema a necesidade de administrar a terceira dose á poboación xeral, recalca o inmunólogo. "Está demostrado que o esquema vacinal aprobado é máis que suficiente".\nNon é precisa unha terceira dose, afirma "salvo en colectivos inmunodeprimidos ou con problemas no seu sistema inmunolóxico, ben por enfermidade ben por mor dun tratamento. Aí axiña se viu que dúas doses non ían ser abondas", pero a curto prazo non hai evidencia científica que recomende unha dose de reforzo xeneralizada. "Dentro duns anos xa se verá", avanza Gómez Rial, máis preocupado polo avance da vacinación global fronte ao coronavirus.\n"O erro que están cometendo agora moitos países é pensar que vacinando só a súa poboación están protexidos", mais "de nada serve ter 80% da poboación vacinada na Galiza ou 75% no Estado se no norte de África baixa de 10% e máis ao sur esperan recibir aínda a primeira dose", explica o experto, quen chama a facer unha distribución equitativa das vacinas para comezar a administralas onde aínda non se empezou antes de revacinar os territorios máis desenvolvidos. "A día de hoxe, estender a terceira picada á poboación xeral no primeiro mundo sería desperdiciar doses que salvarían vidas noutros países", sentencia.\nNeste sentido, Gomez Rial tamén lle dá prioridade á vacinación contra a Covid en territorios con déficit de cobertura artificial fronte á inoculación da poboación menor de 12 anos.\n"Posibelmente haberá que vacinala nun futuro, pero agora mesmo falar do inicio dunha campaña masiva en nenos e nenas de menos de 12 anos non o vexo necesario". Con todo, defende a necesidade de concluír os ensaios clínicos co fin de analizar os resultados e, unha vez aprobado o fármaco, valorar "se hai vacinas dispoñíbeis e se son precisas".\nA descenso da Covid muda o cartel de restricións\nCon 80% da poboación vacinada, a mellora da situación epidemiolóxica deixa un novo alivio de restricións que non deben afastar a atención das medidas de prevención. "Unha persoa vacinada transmite menos a enfermidade pero síguea transmitindo", lembra José Gómez Rial, quen incide, ademais, na alta contaxiosidade do virus, que evoluciona para pacerse máis contaxioso e transmisíbel.\n"Todos temos gañas de acabar canto antes, de esquecernos da máscara e da distancia social, mais a mellora ten que ser progresiva". Neste sentido, o experto reivindica o uso da máscara en espazos fechados e desbota calquera aglomeración que comprometa a seguridade persoal e colectiva.\nA medida que aumente a porcentaxe de poboación vacinada o virus terá máis difícil circular e evolucionar "porque lle custa moito replicarse" nun individuo inoculado. Pero de momento, advirte, "seguimos en fase pandémica" e a "circulación comunitaria" persiste malia pasar desapercibida entre casos leves e asintomáticos.\nNo futuro, "estou convencido de que o virus non vai desaparecer por completo". Quedará como un virus endémico, estacional, coma outros respiratorios, conclúe.\ngaliza inmunidade pandemia covid vacinación


Noticia - A Deputación achega 20.000 a AFAPO - Actualidade - Deputación de Pontevedra\nNoticia - A Deputación achega 20.000 a AFAPO - Actualidade - Deputación de Pontevedra gl_ES\nA Deputación achega 20.000 euros á AFAPO para financiar o programa de terapias non farmacolóxicas das persoas enfermas de Alzhéimer e outras demencias\nO obxectivo é que as persoas doentes poidan manter a súa autonomía funcional o máximo tempo posible e melloren a súa calidade de vida, proporcionando ás súas coidadoras e os seus coidadores un momento de respiro\nA deputada de Cohesión Social, Olga García, visitou a sede de AFAPO, (Asociación de Familiares de persoas enfermas de Alzhéimer e outras demencias da provincia de Pontevedra), coa que a Deputación colabora cunha achega de 20.000 euros para a posta en marcha de terapias non farmacolóxicas para pacientes con demencia.\nO programa de terapias non farmacolóxicas para pacientes con demencia trátase dun proxecto anual, que se vén repetindo nos últimos anos sempre da man da Deputación de Pontevedra. Os seus principais obxectivos céntranse en dar resposta ás necesidades que presenta a poboación con deterioro cognitivo, achegando actividades para rehabilitar ou enlentecer a progresión da enfermidade. A través do programa búscase que as persoas doentes poidan manter a súa autonomía funcional o máximo tempo posible, axudándoas a mellorar a súa autoestima, mellorar a súa calidade de vida e proporcionarlles ás súas coidadoras e os seus coidadores un momento de respiro.\nEsta iniciativa de AFAPO que financia a Deputación abrangue obradoiros de estimulación cognitiva, obradoiros de terapia ocupacional e de smartbrain. Nos de estimulación cognitiva desenvólvense actividades para mellorar a eficacia do funcionamento da percepción, atención, razoamento, memoria, linguaxe, cálculo, lectura, escritura ou orientación. Pola súa banda, os de terapia ocupacional céntranse nas capacidades sensoriais, cognitivas e motrices para estimular as actividades produtivas. A través de smartbrain, un innovador sistema interactivo e multimedia, impúlsanse a memoria, linguaxe, cálculo, atención, recoñecemento e capacidades executivas.\nAFAPO naceu en 2004 ante a necesidade de atender as demandas dun grupo de familiares afectados polas consecuencias do Alzhéimer e outras demencias mediante a planificación, organización e coordinación de programas e servizos de apoio, así como a través de actividades de sensibilización. Na actualidade é un referente na atención a persoas con demencia de Pontevedra, con 432 socias e socios atendidos na asociación e no centro de día.


'Divinas palabras', única produción propia do CDG para a...\n“O Centro Dramático Galego está moi debilitado, os anos non pasaron ben por el”. “Precisa un pacto para que o CDG represente verdadeiramente que é o teatro galego”. Non o está a facer axeitadamente”. “Nós entendemos esta institución como casa común para os profesionais, pero tamén para a parte política e a sociedade”. Con estas palabras, Xesús Ron analizou a situación da entidade pública de teatro durante a presentación da súa programación para a temporada 2017-2018. Unha programación que terá como gran protagonista Divinas Palabras, a única produción que desenvolverá o Centro Dramático Galego ao longo da temporada. Deste xeito, a dirección de Fefa Noia repetirá por segundo ano consecutivo o achegamento ao Valle-Inclán e a liña de traballo de emprender só unha montaxe propia por temporada. Nesta ocasión, será Xesús Ron quen dirixirá a peza, que se estreará o 12 de abril no Salón Teatro e que contará con Patricia de Lorenzo e Manuel Cortés como protagonistas. Os sete membros restante do elenco coñecerase cando remate o proceso de selección emprendido pola administración.\nRon, ademais, lembrou que esta será a segunda colaboración de Chévere no Centro Dramático Galego, xa que dende que a compañía desenvolveu o Salomé de 1989, as traxectorias tanto do CDG coma da compañía transcorreron de xeito paralelo sen tocarse até agora. “Foi unha montaxe da etapa inicial do centro, realizada con precariedade”, rememorou Ron antes de advertir de que no futuro o CDG ten que mudar a súa situación xurídica e contar cuns orzamentos propios.\nPola súa banda, Fefa Noia cualificou a futura Divinas Palabras como o xeito de saldar “unha débeda enorme con Valle-Inclán” do teatro galego en xeral e do propio CDG en particular. En orixe, a institución ía iniciar en 1984 a súa andaina coa adaptación ao galego desta obra de Valle-Inclán, plan frustrado finalmente pola negativa dos herdeiros do dramaturgo a permitir a tradución á nosa lingua.\nNoia detallou, ademais, o conxunto de actividades que desenvolverá a entidade que dirixe, principiando polas tres coproducións que se levarán a cabo nos vindeiros meses. A primeira delas será #camiños, unha obra de ButacaZero dirixida por Xavier Castiñeira e escrita por Esther Carrodeguas que versará, en palabras de Noia, sobre a entidade galega e o que significa ser galego/a no mundo actual. A montaxe estrearase o 25 de xaneiro con Noelia Blanco, Noa Covelo, Celina Fernández, Pia Nicoletti e a propia Carrodeguas formando o elenco.\nA seguinte coprodución será Arnoia, Arnoia, o circo da casa pequena, de Piscatatro. A compañía referente de Novo Circo en Galicia contará con Quico Cadaval para dirixir esta peza que adapta un texto de Xosé Luís Méndez Ferrín. A estrea será o 11 de outubro de 2018.\nA terceira coprodución da temporada será Anarquismos, proxecto creado e dirixido por Pablo Fidalgo e que contará co Teatro Municipal María Matos de Lisboa, o MARCO de Vigo, Proklama Atrium, TNT Terrassa e Teatro Rivoli do Porto como as outras entidades coprodutoras. A estrea, o 2 de novembro.\nPor último, Noia anunciou que A Panadaría regresará coa coprodución Elisa e Marcela en outubro de 2018 tras o éxito no pasado outono no Salón Teatro nos días da súa estrea.\nGRUPO DRAMATURXA E SEGUINTE PRODUCIÓN\nNesta temporada, o CDG porá en marcha coa colaboración da Asociación de Dramaturgas e Dramaturgos de Galicia Dramaturga o Grupo DramaturXa, que consistirá nun grupo de dez dramaturgos/as -escollidos a través dunha comisión formada por profesionais do sector- que se reunirán periodicamente durante seis meses baixo a coordinación de Manuel Lourenzo. O seu obxectivo será reflexionar sobre a identidade galega, co fin de desenvolver cada un dos integrantes do grupo unha peza teatral ao respecto. De entre esas dez obras, escolleranse tres para ser levadas a escena conxuntamente como unha nova produción propia do CDG sen data de estrea.\nO programa de residencias desta temporada inclúe a participación dun total de seis compañías, das cales catro delas (Feira do Leste, Javier Martín, Anómico Teatro e Inversa Teatro) xa pasaron este outono polo Salón Teatro. Quedan pendentes as residencias de Voadora, que desenvolverá o seu proxecto Garaxe entre o 30 de xaneiro e o 2 de febreiro, e A Feroz, que fará o propio entre o 5 ao 8 de febreiro con Afterplay.\nNo acto de presentación, tamén participaron o conselleiro de Cultura, Román Rodríguez; o sectreatrio xeral de Cultura, Anxo Lorenzo, e o director da Agadic, Jacobo Sutil. Na súa intervención, o conselleiro sinalou o compromiso do CDG “de achegarlle o teatro á xente”, cuestión que definiu como “o reto máis importante”.


Novos avances para a eficiencia enerxética das EDAR no marco do proxecto AQUALITRANS – AQUALITRANS\nNovos avances para a eficiencia enerxética das EDAR no marco do proxecto AQUALITRANS\npor aqualitrans 04. Xullo 2018 Proyecto AQUALITRANS\nOs socios do proxecto AQUALITRANS reuníronse o pasado 28 de xuño en Vigo para analizar os avances realizados neste programa de cooperación transfronteiriza. O proxecto AQUALITRANS, no que traballan entidades de Galicia e Norte de Portugal, ten como obxectivo crear un modelo enerxético más eficiente e sostible para as EDAR (Estación Depuradora de Augas Residuais).\nAugas de Galicia, como beneficiario principal, liderou o encontro en Vigo, no que analizaron os avances no proxecto e determinaron as tarefas pendentes.\nOs socios desenvolveron xa un importante traballo de recompilación de datos e plantexamento de solucións. De feito, nestas primeiras fases de traballos elaboráronse estudos relativos ao contexto político e normativo das EDAR na Euro Rexión; ao impacto económico e ambiental derivado da construción e explotación das EDAR; e as solucións tecnolóxicas para mellorar a eficiencia das EDAR.\nEntre outras tarefas, ultímase un inventario das EDAR da zona transfronteiriza de titularidade pública, clasificadas polos seus parámetros fundamentais (datos que se recollerán nun Sistema de Información Xeográfico –SIX- accesible vía web)e cuxa información servirá para determinar os plans de mellora nas estacións depuradoras.\nAsemade, os socios do proxecto AQUALITRANS acordaron que finalmente poderán implantarse 6 proxectos piloto de mellora enerxética. Concretamente implementarase 1 proxecto nunha instalación de Portugal e 5 proxectos piloto en Galicia, nas EDAR de A Pobra do Caramiñal, Gondomar, Ares, Nigrán e Cedeira. Estas iniciativas, que xorden a raíz dos estudos previos realizados, servirán para mellorar a eficiencia enerxética das depuradoras e optimizar os seus consumos.\nAnterior Previous post: Guía de solucións tecnolóxicas para a eficiencia das EDAR\nSeguinte Next post: Xornada de presentación de resultados do proxecto AQUALITRANS


Os pistóns cerebrais: 2014\nO día 20 de febreiro fomos escoitar ó Auditorio de Cangas unha charla sobre o Universo, esta estaba impartida por Emilio José García, que traballa no instituto de Astrofísica de Andalucía. Aquí tedes algunhas das curiosidades das que nos falou :\nDa Terra ó Sol hai 150.000.000 de quilómetros. Se fósemos nun avión tardariamos 19 anos en chegar ó Sol.\nHai varios tipos de galaxias: elípticas, espirais e irregulares. A Vía Láctea (a nosa galaxia) ten forma de espiral.\nA superficie do sol está a 6.000 graos de temperatura. No núcleo alcanza 15.000.000 de graos debido a reaccións nucleares.\nA temperatura media de Venus é de 450 graos. O 90% da atmosfera é dióxido de carbono, chovendo ácedo sulfúrico. Ten unha rotación superlenta (243 días) e retrógrada. O día pasa súper lento. As nubes móvense a 300 Km/h, tardando tres días en dar a volta ó planeta.\nA atmósfera protexenos de 3 cousas:\nDo Sol, da luz ultravioleta\nO que non sabemos do Universo\n1 Pregunta: ¿Existe vida extraterrestre?\n2 Pregunta: ¿Que é a materia oscura?\n3 Pregunta: ¿ Se unha estrela quedase sen luz que pasa?\n4 Pregunta: ¿O interior dunha estrela está a 50.000.000º?\nPublicado por Yani Álvarez en 18:17 1 comentario:\nNa clase estivemos vendo unha película chamada "Yo soy Sam". Trata dun home "discapacitado" que tivo unha filla á que chamou Lucy. Posto que o pai tiña a mentalidade dun neno de sete anos, axiña terían que levala a un centro de acollida para buscarlle unha nova familia.\nSam loitou por Lucy. A pesar de pasalo moi mal no xulgado, non se rendiu. A familia de acollida, vendo que Lucy era moi feliz con Sam, decidiu propoñerlle unha custodia compartida.\nPara min esta película foi un pouco triste, de feito chorou case toda a clase. Sam foi un home moi valente xa que non se rendiu tan facilmente.\nPublicado por María gonzalez en 12:24 No hay comentarios:


Sorte O irlandés Fortune spins |\nSorte O irlandés Fortune spins\nSorte O irlandés Fortune spins é un xogo de slot colorido baseado no folclore irlandés inclúen unha fada chamada Leprechaun sorte. Máis como Santa Claus, Leprechaun presente que con carga de sorte que pode obter a fortuna. Neste Reino Unido Mellor libre xira ranuras xogo, hai cinco cilindros e tres filas de símbolos de cores. O fondo é unha pasto verde exuberante cun arco da vella brillante que se parece moi vibrante e levanta o seu humor. A música feliz que xoga ao lado do xogo engade o elemento de diversión para o tema. O xogo ten dous modos en que pode xogar con un único slot ou catro slots de cada vez. O límite de apostas en xogo base é de £ 0,10 a £ 500, mentres que os spins fortuna permiten que apostar desde £ 2 a £ 500 por rolda.\nSobre o creador Sorte O irlandés Fortune spins\nEste slot tema baseado Leprechaun colorido foi desenvolvido por xogos Blue Imprimir. Teñen varios anos de experiencia na industria de Casino online que fixo unha das opcións populares para sitios de Casino, así como os xogadores.\nesta Reino Unido Mellor libre xira ranuras partido vai co seus símbolos atractivos. Hai botes de moedas de ouro, xunto co vermello, xemas azuis e verdes. O pote de ouro paga-lle a estaca principio da 500 moedas en cinco aparicións símbolo. Símbolos da tarxeta de 10 un pertencer a poñer pagando categoría. Hai dez liñas de pagamento no xogo e todos os símbolos pagar posicións adxacentes de ambas formas. Hai un símbolo de bonos que é o logotipo do xogo e aparece só durante as roldas de fortuna.\nFortune spins: Esta é a opción que pode escoller calquera punto do tempo durante este Reino Unido Mellor libre xira ranuras xogo. Pode cambiar entre os dous partidos en calquera momento. A mellor parte destes spins son, hai catro slots diferentes, con cinco cilindros e tres liñas cada. A medida que o nivel comeza unha música especial comeza a tocar en segundo plano.\nGañar no Fortune spins: As roldas neste Reino Unido Mellor libre xira ranuras nivel de xogo funciona de forma diferente do que o xogo de base. Aquí, o símbolo do logotipo xogo de bonos se engade durante a rotación no primeiro slot. O número de símbolos do logotipo que aparecen na primeira slot é replicada nas ranuras restantes. Ao final da rotación en cada slot, símbolo de bonos revela nun símbolo misterio e pode gañar moito con eles.\nCon dous modos diferentes e combinacións de símbolos de dúas vías, esta Reino Unido Mellor libre xira ranuras é sempre o mellor para facer un beneficio.


A Garda Civil detén a catro novos por agredir sexualmente a unha muller de 19 anos | Noticias de Vigo\nA Garda Civil detén a catro novos por agredir sexualmente a unha muller de 19 anos\nA vítima, en estado ebrio e posiblemente baixo os efectos de substancias estupefacientes, non lembraba nada do sucedido, nin sequera a súa propia dirección\nA Garda Civil ha detido, en Callosa d’ Ensarriá (Alacante), a catro homes de 19, 21, 22 e 24 anos, como presuntos autores dun delito de agresión sexual, dous delitos de abusos sexuais e un delito contra a intimidade.\nTras a chamada dunha veciña da localidade de Callosa d’ Ensarria, axentes da Garda Civil e a Policía Local desprazáronse a unha vivenda en cuxo local do soto había catro individuos cunha muller semidesnuda, segundo relataba dita veciña.\nAo chegar os axentes comprobaron que no lugar atópase unha muller, en estado ebrio e posiblemente baixo os efectos dalgunha droga xa que non é capaz de saber onde se atopa ou onde vive, nin tampouco lembra o que sucedeu durante as últimas horas.\nVarias testemuñas relatan como un dos detidos foi sorprendido subíndose os pantalóns, mentres que outro deles atopábase recostado encima da vítima, mentres abusaba dela.\nAnte a gravidade dos feitos, a Garda Civil procede á detención de tres dos implicados, que se atopaban aínda no lugar dos feitos, como presuntos autores dun delito de abuso sexual.\nEntre tanto a vítima, de 19 anos, que se queixaba de dores nos seus partes íntimas, foi trasladada de urxencia ao Hospital Mariña Baixa de Villajoyosa, para ser sometida a un recoñecemento médico e recibir atención psicolóxica.\nTras o traslado dos tres detidos a dependencias da Garda Civil en Villajoyosa, varios axentes procederon a localizar ao cuarto home, que foi detido nun breve espazo de tempo.\nA investigación, revelou que dúas deles coñecían á vítima, e atopáronse con ela en Benidorm, a noite das badaladas. Coa escusa de seguir tomando copas, sobre as 5 da madrugada suxeriron á vítima ir a casa dun coñecido da nai dela en Benidorm, ao que ela accedeu.\nUnha vez alí e tras tomar varias copas máis, a moza non lembra nada do sucedido, pero ao parecer comezaron cos abusos, e un dos habitantes da casa, deuse conta e deu a festa por finalizada. Os catro homes, decidiron ir entón a Callosa, ao local dun deles, levándose á nova, que estaba en tal estado que apenas podía andar soa.\nUn dos detidos, de 22 anos, xa tiña antecedentes por violencia de xénero e abusos sexuais cunha menor, e mesmo, durante a investigación do caso, a Garda Civil ha localizado a outra muller, que tamén sufriría abusos sexuais en outubro do pasado ano, por parte do detido, e que interpuxo a correspondente denuncia.\nA investigación continúa aberta, xa que os axentes sospeitan que os detidos poderían protagonizar dúas situacións idénticas máis, con outras dúas mulleres, non descartando que a cifra de afectadas puidese aumentar.\nOs detidos foron postos a disposición da autoridade xudicial, como presuntos autores dun delito de agresión sexual, dous delitos de abusos sexuais e un delito contra a intimidade.\nA investigación foi levada a cabo por axentes da Garda Civil do Equipo de Policía Xudicial de Villajoyosa e do posto de Callosa d’ Ensarria.\nA Garda Civil detén a catro novos por agredir sexualmente a unha muller de 19 anos added by Noticias Vigo on 07/01/2019\nA Garda Civil detén a un individuo como presunto…


Marlaska di que non detalla por que cesou a De los Cobos por respecto á súa carreira | Noticias de Galicia | CRTVG\nPublicado o 03/06/2020 18:57\n• Casado acusa a Sánchez de utilizar ao ministro do Interior como escudo no cesamento de Pérez de los Cobos e o presidente do Goberno responde que atacan a Grande-Marlaska porque está acabando coa "policía patrió\nO ministro do Interior, Fernando Grande-Marlaska, volveu deixar claro que non pensa dimitir por cesar o coronel da Garda Civil Diego Pérez de los Cobos e asegurou que non quixo detallar os motivos da destitución por respecto á carreira profesional deste mando.\nMarlaska tivo que someterse de novo no Pleno do Congreso ás preguntas dos partidos da oposición PP, Vox e Ciudadanos, cuxos deputados lle pediron unha vez máis a dimisión, acusárono de mentir e botáronlle en cara que cometese unha ilegalidade aínda sendo xuíz de carreira.\nO titular de Interior precisou que foi o secretario de Estado de Seguridade, Rafael Pérez, quen cesou o coronel a proposta da directora da Garda Civil, María Gámez, por perda de confianza e pola reestruturación que leva a cabo no corpo.\nXunto con isto, indicou: "Nun primeiro momento dixen que as causas eran a remodelación e tamén de perda de confianza, pero non quixen dicir máis porque teño respecto á carreira profesional de Pérez de los Cobos. Vostedes están a indagar para perturbar esa carreira profesional e eu non estou polo labor".\nA primeira en preguntarlle foi a deputada do PP Ana Belén Vázquez, a quen lle parece "incrible" ver aínda a Marlaska no hemiciclo "perdendo a súa dignidade" ao ter" fulminado" o coronel por, segundo ela, non someterse e non entregar o informe da Garda Civil sobre o 8-M que investiga unha xuíza de Madrid.\nTras resaltar que ao ministro "fáltalle de humildade e sóbralle soberbia", a deputada insistiu en que Marlaska perdeu lexitimidade e é un "ministro acabado" ao que pediron o seu cesamento a Garda Civil, os xuíces e os fiscais.\n"Prometo dicir a verdade e toda a verdade", comezou así Marlaska a súa resposta antes de reiterar que nin el nin ninguén do seu departamento pediu a De los Cobos o informe nin saber o seu contido.\nO que si fixo Gámez é preguntar pola filtración nun medio de comunicación dese informe e polo que ocorrera, xa que tamén se omitiu "á cadea de mando". Arremeteu contra o PP para dicirlle que a este partido non lle importaba a filtración nin que Interior preguntase por iso, cando ademais as filtracións son un delito e menoscaban o dereito de defensa, tendo en conta que as partes non contaban con el.\n"Non imos permitir que as investigacións e o traballo denodado da Garda Civil sexa obxecto de filtracións" e "iso é protexer e garantir a neutralidade, a profesionalidade e a independencia, a diferenza do que faría o seu goberno", espetoulle á deputada popular.\nDespois tocoulle a quenda ao deputado de Vox Ignacio Gil Lázaro, quen tachou de "tramposa e inmoral" a conduta do ministro. "Xa non queda nada daquel maxistrado que foi, que loitaba contra ETA. Agora é un puro aprendiz de esbirro dun goberno que pacta con ETA", díxolle. "Váiase e deixe a porta aberta porque pronto lle seguirán os señores Iglesias e Sánchez", concluíu o deputado de Vox.\nMarlaska volveu defender o cesamento dentro da súa competencia para elixir os cargos de libre designación. A medida adoptada pode ser "xusta ou inxusta", engadiu antes de preguntar se foi legal a decisión do ex-ministro Juan Igancio Zoido de destituír a toda a cúpula da Policía Nacional que acabara coa ETA.\nPreguntouse tamén se foi legal que Zoido, en pleno verán, ditase unha orde para "quitar" os DAO. "Mentres o PP bota a mandos "pola porta e non lles di nin adeus", o actual Goberno dilles por que perdeu a confianza e "nunca aldraxamos as súas traxectorias".\nEdmundo Bal, de Ciudadanos, foi o autor da terceira pregunta e cualificou o ministro de "déspota" e de "mentireiro", á vez que lle pediu a dimisión.\n"Non vou dimitir porque, como dixen e repetirei, non cometín ningunha ilegalidade, nin eu nin o meu equipo. Non cesei o coronel, senón o secretario de Estado a proposta da directora da Garda Civil", explicou Marlaska.\nO ministro tamén desvelou que na súa carta de renuncia, o que fora director adxunto operativo do corpo, Laurentino Ceña, que pediu a destitución tras o cesamento do coronel, "falaba de (unha decisión) legal, pero inxusta", á vez que "recoñecía" que a remodelación dos equipos estaba prevista.


Concello de Mos » DÍA MUNDIAL DA ALIMENTACIÓN E DO PAN\nInicioActualidadeDÍA MUNDIAL DA ALIMENTACIÓN E DO PAN\nUnha data a de hoxe con dúas conmemoracións internacionais moi vencelladas entre sí e ao Concello de Mos. Mos é terra de boa alimentación, de comida da casa e produtos naturais cultivados nas nosas hortas dos fogares mosenses; e Mos é tamén terra de pan e de panadeiros, terra de bo pan.\nPor iso hoxe desde o Concello de Mos queremos, con esta imaxe de arquivo, renderlles ás nosas panaderías e aos nosos panadeiros mosenses unha merecida homenaxe. Polo seu bo facer e polo seu duro traballo co que nos alimentan e nos permiten gozar na mesa cada día.\nCada 16 de outubro desde o ano 1979 conmemórase o Día Mundial da Alimentación, Unha celebración promovida pola Organización das Nacións Unidas para a Agricultura e a Alimentación (FAO), co claro obxectivo de diminuír a fame no mundo, propósito que tamén busca a Axenda 2030 coa súa meta de fame cero.\nPola súa banda, o Día Internacional do Pan, proclamado pola Federación Internacional de Panadeiros (UIB) desde o ano 2006, celébrase tamén hoxe, 16 de outubro, co obxectivo de dedicar un día a un dos alimentos máis tradicionais en todo o mundo, así como para dar a coñecer o seu valor nutricional e importancia na dieta diaria dos seres humanos.


Colombia soporta décadas de violencia. Ninguén que cuestione o poder e os privilexios das elites está libre de ser albo dunha bala asasina. Este domingo decorrerán as eleccións para elixir a Presidencia e Vicepresidencia que dirixirán o Estado até 2026. En caso de algunha das candidaturas en liza non obter a metade máis un do total dos votos válidos, o próximo 19 de xuño haberá segunda volta entre as candidaturas máis apoiadas.\nphoto_camera Gustavo Petro, esta segunda feira, durante o feche da súa campaña electoral en Bogotá (Colombia). (Foto: Chepa Beltrán / Zuma Press / Contacto Photo)\n"Unha mesma historia cóntase de xeito diferente por cada persoa, mais todos eles deberían ser espontáneos e convincentes. Aínda máis, se non poñen paixón no que contan, que non o conten".\nRadu Lupu, maxistral 'narrador' pianístico de Beethoven.\nViolencia e narcotráfico son aínda hoxe para moita xente o retrato tópico de Colombia. Non se pode explicar o país actual sen telo en conta, certo, mais é moi reducionista limitarnos só a iso, obviando que -para moitos historiadores- o problema central da historia colombiana desde os tempos da colonización é a distribución, o uso e, moi especialmente, a posesión da terra, causa última dos conflitos internos. Aproveitando unha próxima estancia en Colombia, tentarei ir debullando en sucesivas colaboracións algúns aspectos sobresaíntes do país caribeño.\nColombia soportou, a partir da década dos oitenta do século pasado, a máis grave crise de carácter humanitario de todo o hemisferio occidental. As estatísticas mostrárona nas últimas décadas como o país co máis alto índice de homicidios do mundo por cada 100 mil habitantes (78,2 seguida de lonxe por Xamaica co 27,7 e Rusia co 20,2); o segundo en poboación desprazada (uns 6,2 millóns de persoas), consecuencia da escalada dos conflitos internos durante os últimos sesenta anos; posuíu o maior número de secuestrados ao ano (preto de 3.700); e terceiro do mundo en minas antipersoas sementadas, causantes permanentes de múltiples mortes e mutilacións, a maioría delas en campesiños e menores de idade.\nViolencia política e racismo\nÉ preciso sinalar o carácter multiforme da violencia que padeceu, e aínda padece, a sociedade colombiana con respecto a actores, comportamentos e contextos. A maiores da violencia política, están moi presentes o racismo exacerbado contra as poboacións negras e indíxenas; a violencia xenocida contra as culturas orixinarias; a violencia, acrecentada nos últimos cinco anos, contra as organizacións e dirixentes sociais; a violencia directa contra a poboación civil exercida polo exército, a policía e os diferentes grupos armados na disputa polo control do territorio; a violencia patriarcal profundamente arraigada...\nDe cinguírmonos á estritamente política, cómpre salientar que é un fenómeno constante no país desde a súa independencia en 1810. Nun listado cronolóxico, a historia da violencia colombiana adóitase secuenciar nos seguintes capítulos:\n1812–1815: Guerra entre Centralistas e Federalistas\n1839-1841: Guerra dos Supremos\n1851: Guerra Civil\n1854: Guerra Civil\n1860–1862: Guerra Civil\n1876– 1877: Guerra Civil\n1884–1885: Guerra Civil\n1895: Guerra Civil\n1899–1902: Guerra Civil dos 1000 Días\n1908-1912: Levantamento Indíxena\n1930–1936: Guerra Civil\n1940-1953: 'A violencia en Colombia'\n1957-2017: 'Guerras permanentes'\n2018–2022: etapa actual con guerrilla, exército, clans narcos e paramilitares en permanente disputa.\nViaxei por primeira vez a Colombia en outubro de 1998 respondendo a un convite feito á CIG polas centrais sindicais colombianas en apoio á folga de todo o sector traballador dependente do Estado entre os días 7 e 26 de outubro. Reivindicaban un aumento salarial non inferior ao custo da vida, máis recursos para a sanidade e o ensino público, maiores garantías sindicais e regulamentación do sindicalismo na industria. Segundo as cifras oficiais, durante os días que durou a folga nacional foron asasinados nove dirixentes sindicais participantes do paro, entre eles o vicepresidente do sindicato CUT, Jorge Luis Ortega, integrante do comité negociador. Era a tardiña do meu terceiro día en Bogotá.\nPasados 19 anos, o xoves 28 de setembro de 2017, dirixíame a un balneario de augas termais non lonxe de Popayán, xa preto do Ecuador. A radio alternaba o castelán cunha lingua indíxena dando avisos do máis variado: nacementos, horario do médico, reunión da veciñanza, corte da estrada, algo de música... De volta a Popayán, fixeime nunha casiña na beira da estrada servindo de apoio a unha antena non moi grande; aquilo era Renacer Kokonuko, a emisora que ía sintonizando. Sentín curiosidade por saber algo daquela illa radiofónica nun mar sonoro castelán falante. Aínda aparcando, unha muller nova saíu a recibirme. Convidoume a pasar. Naquela hora compartida faloume do Pobo Kokonuko, de como a lingua que eu escoitara non era propiamente a deles; de como as súas terras lles foron roubadas, de como foron sometidos como escravos e obrigados a talar os bosques e arar as montañas polos terratenentes invasores, de como estaban recuperando unha parte do territorio, de como a emisora servía para reforzar o sentimento de pertenza á comunidade, para coordinar as mobilizacións, para dar voz ás esixencias culturais, sociais, sanitarias, de vías de comunicación...\nFaloume das próximas mobilizacións para recuperar os terreos nos que estaba o balneario. Dez días despois, o domingo 8 de outubro, as balas da policía tiráronlle a vida a María Efigenia mentres participaba na mobilización para recuperar as terras do seu Pobo Kokonuko. Confeso que teño con Colombia, tamén co Paraguai, unha forte e moi especial ligazón emocional. Reitero a palabra emocional porque a emocional é, para min, unha vía de coñecemento tan válida e necesaria como a sensorial e a intelectual. O impacto emocional experimentado por esas e outras vivencias en terra colombiana púxolle nome e rostro recoñecíbel e imborrábel ás frías e impersoais estatísticas da violencia.\nAsasinatos e persecución\nO país semella estar escabrosamente especializado no asasinato de dirixentes sociais. Indíxenas, campesiños, sindicalistas, afrodescendentes, políticos, ambientalistas, xuíces, xornalistas... Ninguén que cuestione o poder e os privilexios da elite política-económica-militar, está libre de ser albo dunha bala asasina. Nun panorama tan desolador, a sociedade colombiana non vive na tristeza nin está derrotada. É unha sociedade activa, que se revolve contra un Estado represor e corrupto; combativa, que loita e mantén vivas as organizacións sociais; militante, que non se resigna, que se ergue unha e outra vez após os golpes terríbeis que recibe ciclicamente cando o Poder se sinte ameazado. Unha sociedade, un pobo, que o próximo día 29 pode elixir un presidente -Gustavo Petro- e unha vicepresidenta -Francia Márquez- que reivindican a ledicia e a felicidade colectiva, a Paz con Xustiza Social para Colombia.\n*Moncho G. Boán é observador internacional nas eleccións de Colombia\neleccións análise Colombia América Latina Gustavo Petro


Os socialistas denuncian “a deixadez do goberno de Feijóo no centro de saúde de Monforte de Lemos que conta con 4 baixas” - 21 Noticias\nOs socialistas denuncian “a deixadez do goberno de Feijóo no centro de saúde de Monforte de Lemos que conta con 4 baixas”\nA Secretaria Provincial do PSdeG-PSOE, Patricia Otero, advertiu que a crise do COVID-19 “evidenciou dun xeito claro a profunda política de recortes do PP de Feijóo na asistencia sanitaria nos últimos anos”\nA Secretaria Provincial do PSdeG-PSOE na provincia de Lugo, Patricia Otero e o Alcalde de Monforte de Lemos e Presidente da Deputación, Jose Tomé Roca denunciaron diante do centro de saúde deste concello, que conta con 4 baixas sanitarias dende fai meses. Concretamente hai 3 baixas de médicos sen cubrir, ademais dun ATS. No acto tamén estiveron o Viceportavoz Socialista, Luis Álvarez e a concelleira monfortina, Marina Doutón.\nPatricia Otero explicou ademais que no Concello de Quiroga e no Saviñao a asistencia pediátrica só se realiza 2 veces á semana. A dirixente socialista advertiu que a crise do COVID-19 “evidenciou dun xeito claro a profunda política de recortes do PP de Feijóo na asistencia sanitaria galega nestes últimos anos”.\n“Foron máis de 11 anos de recortes nos que suprimiron 1.400 profesionais da sanidade, recortaron un total de 2.000 millóns de euros dende 2009 e deixaron de pedir 150 prazas MIR de medicina de Familia”, explicou. E insistiu nas súas criticas “ o PP de Feijóo segou a sanidade pública de Galicia, e agora recolle os seus recortes, as paralizacións e as graves carencias deste colectivo”.\nA dirixente socialista dixo “agora temos unha oportunidade única para mudar esta situación de retroceso inmenso en materia de persoal, recursos e medios. Entre todos temos que darlle a volta a situación endémica da sanidade na provincia e en Galicia. Hai que facer unha aposta orzamentaria para rearmar a nosa sanidade pública tras 11 anos de recortes e privatizacións”.\nPola súa banda o Alcalde de Monforte de Lemos, José Tomé Roca, advertiu da discriminación e da deixadez do Goberno do PP e de Feijóo coa comarca de Monforte de Lemos. “Somos a segunda poboación máis grande da provincia de Lugo, con preto de 19.000 habitantes, merecemos unha atención primaria pública, gratuíta e de calidade, sen recortes como fixo amortizando 3 prazas de médico e 1 de A.T.S.”, expuxo.\nO Rexedor emprazou ao Goberno do PP de Feijóo “a atender ás demandas das veciñas e veciños de Monforte de Lemos. A sanidade ten que ser a prioridade para calquera goberno, aquí non valen escusas, os nosos maiores, os nosos nenos, as nosas familias merecen unha atención digna nos nosos centros de saúde, con tódalas garantías. Xa estamos cheos da desculpas do PP, hai que investir en sanidade, porque a saúde ten que ser o primeiro”, resumiu.\nGoberno de Pedro Sánchez\nNo transcurso deste crise o Goberno de Pedro Sánchez puxo en marcha un paquete de medidas sanitarias para facer fronte a esta pandemia, ante a inacción do PP, investimento e responsabilidade por parte do Goberno do PSOE. Otero citou a modo de exemplo “o reforzo en 1.000 millóns de euros do Ministerio de Sanidade a través do fondo de continxencia para atender os gastos extraordinarios que se xeren, de forma que poida atender de forma adecuada as necesidades sanitarias (as compras de material e equipos de protección). O apoio financeiro ás Comunidades Autónomas para facer fronte ao gasto sanitario pola COVID 19 no que se adiantaron 2.800 millóns de euros dos pagos a conta ás Comunidades Autónomas para reforzar a súa dispoñibilidade de recursos. E por último, reparto adicional de 300 millóns de euros ás CCAA para dar resposta ás accións máis urxentes.\nCategoría: GALICIA, Lugo\tEtiquetas: baixas, centro saude, feijoo, lugo, monforte lemos, Patricia Otero, socialistas\n« Qué debes tener en cuenta antes de contratar fibra óptica\nPreocupación pola limpeza de maleza nas fincas en Cambre »


FADEMGA - Inicio\nInicio Ultimas Novas15 de maio: D�a Internacional da FamiliaPere Marqu�s desvela c�mo usar axeitadamente as TICS na aulaXornada de Familias 2013: reivindicaci�ns e inquietudes: os novos retos de futuroO movemento asociativo FEAPS aposta pola discriminaci�n positiva das persoas con discapacidade con especiais dificultades de inserci�n laboralComeza o Encontro de irm�ns e cu�ados: un espazo de reflexi�n e intercambio\tDestacadas\tPublicados os resultados das primeiras oposici�ns convocadas para persoas con discapacidade intelectual\t- 65 das 72 persoas con discapacidade intelectual formadas a través de FADEMGA, superaron a proba, 6 delas coa máxima puntuación posible.\n- As notas xa poden consultarse a través da páxina web do Ministerio de Facenda e Administracións Públicas, www.seap.minhap.gob.es e na páxina de información administrativa, www.060.es O Ministerio de Facenda e Administracións Públicas, deu a coñecer durante a mañá do mércores, os resultados das primeiras oposicións convocadas en exclusiva para persoas con discapacidade intelectual. FADEMGA FEAPS GALICIA preparou para este exame a un total de 72 persoas con discapacidade intelectual, das cales 65 aprobaron, 6 delas coa máxima puntuación posible. Ler m�is...\tUnha exposici�n que che far� cambiar a mirada\tCoincidindo co bicentenario da Constitución de Cádiz, A Pepa, FEAPS deseñou unha Exposición Itinerante que percorrerá ao longo da historia, a vida das persoas con discapacidade intelectual, destacando todo o relacionado coa defensa dos seus dereitos.\n"Con outra mirada", así se chama a Exposición, pretende que o visitante que entra na mesma cambie a súa percepción, a súa visión, sobre unhas persoas con discapacidade intelectual, unha realidade, que moitas veces estivo oculta e permanece sendo moi descoñecida pola sociedade en xeral: a realidade do día a día, da vida, das persoas con discapacidade intelectual ou do desenvolvemento. Ler m�is...\tIrm�ns de persoas con discapacidade intelectual, participaron no seu I Encontro Nacional\tA localidade madrileña de Torrejón de Ardoz acolleu o pasado sábado a celebración do I primeiro Encontro Nacional de Irmáns. Un total de 58 irmáns de persoas con discapacidade intelectual ou do desenvolvemento, de 14 comunidades autónomas, reuníronse co obxectivo de reflexionar conxuntamente sobre o seu papel no seo da familia e as súas relacións co seu irmán con discapacidade, co movemento asociativo e coa contorna.\nA participación dos irmáns é fundamental, tanto no ámbito da familia como do propio movemento asociativo. Neste senso, o Encontro serviu como plataforma para o coñecemento mutuo, a reflexión, a implicación e a visibilidade deste colectivo familiar. Ler m�is...\tM�is...\tPreto de 80 persoas con discapacidade intelectual, acudiron o pasado s�bado �s oposici�ns de ordenanza\t<< Inicio < Anterior 1 2 3 4 5 6 7 8 9 10 Seguinte > Final >>Resultados 33 - 36 de 152


A subdelegada do Goberno culpa á Xunta de que non se fixese a nova Comisaría de Policía en Lugo - Terrachaxa.com\nA subdelegada do Goberno, Isabel Rodríguez, explicou hoxe que o Goberno está a espera de que a Xunta de Galicia resolva todos os trámites que ten pendentes para abordar a construción dunha nova Comisaría da Policía Nacional en Lugo.\nA subdelegada do Goberno declarou que “a pelota segue no tellado da Xunta, que está obrigada a tomar a iniciativa logo de anular a devolución dos edificios da Vella Residencia”. A subdelegada lembrou que os edificios da Vella Residencia son de titularidade da Tesourería Xeral da Seguridade Social pero continúan estando adscritos á Xunta para fines sanitarios.\nIsabel Rodríguez anunciou que o Goberno manténse á espera de que a Xunta tome unha postura definitiva e leve a cabo todos os trámites que ten pendentes.\nA subdelegada lembrou que o Goberno de España permanece expectante despois de que a Xunta de Galicia, sorprendentemente, dera marcha atrás nos trámites realizados a principios de ano para recuperar a adscrición dos edificios do Pavillón Xeral e da Escola Universitaria de Enfermería ao deixar sen efecto a retrocesión dos mesmos. Ese acordo tomouno o Consello da Xunta o pasado 31 de maio, xusto antes do cambio do Goberno de España, e mantívose oculto, por razóns que non foron aclaradas, á cidadanía lucense que non tivo noticia del ata que o descubriu o novo Goberno.\nIsabel Rodríguez tamén lembrou que o anterior Goberno de España non deu ningún paso real nin asumiu ningún compromiso firme para a construción dunha nova Comisaría en Lugo. Non houbo máis que palabras e promesas vacías, que non se traduciron en ningún proxecto nin en ningunha consignación orzamentaria.\nEtiquetas Comisaría de PolicíaGoberno de EspañaSubdelagación de GobernoXunta de Galicia\nAnterior O PSOE de Vilalba acusa ao alcalde de ocultar información\nSeguinte Os Roteiros de Adega pasarán este ano pola Lagoa de Cospeito